Vrystaat-plaasmoorde: Name van verdagtes bekendFoto: Reint Dykema Die name van vyf mans is bekend gemaak nadat hulle Woensdag in die hof verskyn het weens twee afsonderlike plaasmoorde vroeër die week in die Vrystaat. Kapt. Harry Nagel, polisiewoordvoerder, het gesê Lekgotla Matatiele (22) en Molelekoa Mothibeli (21) het in die Theunissen-landdroshof verskyn in verband met die moord op Martie Bester (68), wie se plaashuis Maandagoggend buite die dorp aan die brand gesteek is met haar liggaam binne-in die huis. Lees meer hier. Die verdagtes, albei van Theunissen, is Dinsdag in hegtenis geneem. Hulle staan tereg op aanklag van moord en roof. “Die saak is tot 21 Januarie uitgestel vir verdere ondersoek. Hulle bly in aanhouding,” het Nagel gesê. Fana Hendrik “Bitiki” Ntshedi (20), Jacobus Motsamai “Highlands” Bitterbos, en Jackie “Nankies” Louw (21) het in die Bloemfontein-landdroshof verskyn in verband met die moord op ŉ bejaarde egpaar, Toon Swanepoel (72) en sy vrou Rienie (70), van die plaas Kwaggakraal naby Bainsvlei. Die egpaar is Sondagaand doodgeskiet in ŉ rooftog waartydens ŉ televisiestel, vuurwapens en hul voertuig gesteel is. Lees meer hier. Hulle staan ook tereg op aanklag van moord en roof. “Die saak is ook tot 21 Januarie vir borgtog uitgestel. Hulle bly in aanhouding,” het Nagel bygevoeg. Lees alle vorige berigte oor plaasaanvalle op Maroela Media.